После напада Немачке на Совјетски Савез 1941. године и после доношења одлуке КПЈ о устанку, Стризић је у првој половини јула у Јасенови код Селца организовао састанак комуниста из Брибира и околних места. На састанку је донета одлука о оружаном устанку против окупатора. Требало је да начини све припреме пре подизања устанка, а пошто му је претила опасност да га усташе ухапсе, крајем јула 1941. отишао је на планину Вишевицу у партизански логор. Руководио је акцијом отимања експлозива из Државног електричног предузећа у Личу. Његовим ангажовањем биле су извршене прве веће диверзије на прузи Ријека–Огулин.